CELEX: 52010XG1201(02)
Language: el
Date: 2010-12-01
Title: Συμπεράσματα του Συμβουλίου σχετικά με τον ρόλο του πολιτισμού για την καταπολέμηση της φτώχειας και του κοινωνικού αποκλεισμού

1.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 324/16
            
         Συμπεράσματα του Συμβουλίου σχετικά με τον ρόλο του πολιτισμού για την καταπολέμηση της φτώχειας και του κοινωνικού αποκλεισμού
   2010/C 324/03
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη την απόφαση αριθ. 1098/2008/ΕΚ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2008, σχετικά με το ευρωπαϊκό έτος για την καταπολέμηση της φτώχειας και του κοινωνικού αποκλεισμού (2010) (1),
   Έχοντας υπόψη την έγκριση από το Ευρωπαϊκό Συμβούλιο, κατά τη σύνοδό του της 17ης Ιουνίου 2010, της «Ευρώπης 2020», μιας στρατηγικής για τις θέσεις απασχόλησης και την έξυπνη, βιώσιμη και χωρίς αποκλεισμούς ανάπτυξη (2), και κυρίως τη δέσμευσή του για «προαγωγή της κοινωνικής ένταξης, ιδίως με τη μείωση της φτώχειας, επιδιώκοντας να βγουν από τον κίνδυνο της φτώχειας ή του αποκλεισμού πάνω από 20 εκατομμύρια πολίτες.»,
   Έχοντας υπόψη Εκφράζοντας το ενδιαφέρον του για το ψήφισμα του Ευρωπαϊκού Κοινοβουλίου της 15ης Νοεμβρίου 2007 σχετικά με τον απολογισμό της κοινωνικής πραγματικότητας, στο οποίο τονίζεται ότι η ενίσχυση της κοινωνικής συνοχής και η εξάλειψη της φτώχειας και του κοινωνικού αποκλεισμού πρέπει να καταστούν πολιτική προτεραιότητα για την Ευρωπαϊκή Ένωση,
   Εκτιμώντας ότι:
   
               —
            
            
               Όλοι έχουν το δικαίωμα να έχουν πρόσβαση και συμμετοχή στην πολιτιστική ζωή, να αποβλέπουν σε δια βίου εκπαίδευση και κατάρτιση, να αναπτύσσουν το δημιουργικό δυναμικό τους, να επιλέγουν την πολιτιστική τους ταυτότητα και την ένταξή της στους ποικίλους τρόπους έκφρασής της και η επιλογή τους αυτή να γίνεται σεβαστή·
            
         
               —
            
            
               η εγκάρσια διάσταση του πολιτισμού δικαιολογεί την κινητοποίηση των πολιτικών στον τομέα αυτόν για την καταπολέμηση της φτώχειας και του κοινωνικού αποκλεισμού·
            
         
               —
            
            
               Η πρόσβαση, η συμμετοχή και η εκπαίδευση στον πολιτιστικό τομέα μπορούν πράγματι να διαδραματίσουν σημαντικό ρόλο στην καταπολέμηση της φτώχειας και την προαγωγή μεγαλύτερης κοινωνικής ένταξης, ενόσω μπορούν συγκεκριμένα να ευνοήσουν:
               
                           —
                        
                        
                           την προσωπική ολοκλήρωση, την έκφραση, τη συνειδητοποίηση, την ελευθερία και τη χειραφέτηση των ατόμων, και την ενεργό συμμετοχή τους στην κοινωνική ζωή·
                        
                     
                           —
                        
                        
                           την κοινωνική ενσωμάτωση των απομονωμένων ομάδων, όπως, παραδείγματος χάριν οι ηλικιωμένοι, και των ομάδων που αντιμετωπίζουν τη φτώχεια ή τον κοινωνικό αποκλεισμό, καθώς επίσης την ευαισθητοποίηση όσον αφορά τα στερεότυπα και τις προκαταλήψεις έναντι συγκεκριμένων κοινωνικών και πολιτισμικών ομάδων και την καταπολέμησή τους·
                        
                     
                           —
                        
                        
                           την προαγωγή της πολιτισμικής ποικιλομορφίας και του διαπολιτισμικού διαλόγου, τον σεβασμό των διαφορών και την ικανότητα πρόληψης και επίλυσης των διαπολιτισμικών προκλήσεων·
                        
                     
                           —
                        
                        
                           την πρόσβαση στις πληροφορίες και τις υπηρεσίες, όσον αφορά πολιτιστικούς χώρους που προσφέρουν πρόσβαση στις νέες τεχνολογίες των πληροφοριών και των επικοινωνιών, και ειδικότερα στο διαδίκτυο·
                        
                     
                           —
                        
                        
                           την ανάπτυξη του δημιουργικού δυναμικού και των δεξιοτήτων που έχουν αποκτηθεί μέσα στα πλαίσια άτυπων και ανεπίσημων μορφών μάθησης, οι οποίες μπορούν να αξιοποιηθούν στην αγορά εργασίας και στην κοινωνική ζωή των πολιτών.
                        
                     
         ΚΡΙΝΟΝΤΑΣ κατά συνέπεια ότι είναι σημαντικό να ενσωματωθεί η πολιτισμική διάσταση στις εθνικές και ευρωπαϊκές πολιτικές για την καταπολέμηση της φτώχειας και του κοινωνικού αποκλεισμού,
   Έχοντας αυτά κατά νου, ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, στα πλαίσια των αντιστοίχων αρμοδιοτήτων τους, τηρώντας την αρχή της επικουρικότητας και λαμβάνοντας υπόψη τη θεσμική δομή τους:
   
               A.
            
            
               να εφαρμόσουν μία γενική, συνεκτική και συμμετοχική προσέγγιση, προκειμένου να προωθήσουν την εγκάρσια διάσταση του πολιτισμού, με τους εξής τρόπους:
               
                           1)
                        
                        
                           ενσωμάτωση της πολιτισμικής διάστασης στις στρατηγικές καταπολέμησης της φτώχειας και του κοινωνικού αποκλεισμού και προαγωγή της κοινωνικής ένταξης με τις πολιτικές στον τομέα του πολιτισμού·
                        
                     
                           2)
                        
                        
                           συνέχιση των πολιτικών που έχουν στόχο να ευνοήσουν την ουσιαστική πρόσβαση και τη συμμετοχή κάθε ενός στις πολιτιστικές δραστηριότητες·
                        
                     
                           3)
                        
                        
                           σύνδεση του καθορισμού των στρατηγικών, των πολιτικών και της εφαρμογής τους με τους ενδιαφερόμενους φορείς, μεταξύ άλλων τα πρόσωπα που αντιμετωπίζουν φτώχεια και κοινωνικό αποκλεισμό και τις οργανώσεις τους·
                        
                     
                           4)
                        
                        
                           ενθάρρυνση της εκπόνησης, σε τοπικό επίπεδο, ειδικών σχεδίων που να εξασφαλίζουν τη σύνδεση μεταξύ των προγραμμάτων κοινωνικής ένταξης και των πολιτιστικών προγραμμάτων;
                        
                     
                           5)
                        
                        
                           ενθάρρυνση της συνεργασίας, της πραγματοποίησης κοινών σχεδίων και των ανταλλαγών εμπειριών και ορθών πρακτικών μεταξύ των διαφόρων επιπέδων εξουσίας, μεταξύ άλλων σε ευρωπαϊκό επίπεδο, μεταξύ των φορέων του κοινωνικού, οικονομικού, πολιτιστικού και εκπαιδευτικού τομέα και των φορέων της νεολαίας, και μεταξύ των δημόσιων αρχών και των εν λόγω φορέων·
                        
                     
                           6)
                        
                        
                           προώθηση της έρευνας και ανάλυσης σχετικά με το ρόλο του πολιτισμού στην καταπολέμηση της φτώχειας και του κοινωνικού αποκλεισμού.
                        
                     
         
               B.
            
            
               να ενισχύσουν τους δεσμούς μεταξύ εκπαίδευσης, κατάρτισης και πολιτισμού με τους εξής τρόπους:
               
                           1)
                        
                        
                           ενθάρρυνση, κυρίως με τη συμμετοχή καλλιτεχνών και πολιτιστικών ιδρυμάτων, των πολιτιστικών δραστηριοτήτων στο πλαίσιο των κοινωνικών και εκπαιδευτικών υπηρεσιών και των σχετικών με τη νεολαία, προκειμένου να ενισχυθούν οι πολιτιστικές και διαπολιτισμικές δεξιότητες και να τονωθεί το δυναμικό δημιουργικότητας και καινοτομίας, ιδίως των παιδιών και των νέων·
                        
                     
                           2)
                        
                        
                           αναγνώριση της σημασίας της πολιτιστικής διαμεσολάβησης (3) στη συμμετοχή στον πολιτισμό και της ανάγκης να καθιερωθούν προς τούτο κατάλληλα προσαρμοσμένες μορφές κατάρτισης και να ενισχυθεί η επαγγελματική οργάνωση των ενδιαφερομένων·
                        
                     
                           3)
                        
                        
                           προώθηση της αξιοποίησης των δεξιοτήτων που αποκτώνται στον πολιτιστικό τομέα, για να ευνοηθεί η ένταξη στην αγορά εργασίας και στην κοινωνική ζωή των πολιτών·
                        
                     
                           4)
                        
                        
                           επιδίωξη πολιτικών υπέρ της παιδείας στα ΜΜΕ και πολιτικών που αποσκοπούν στην ανάπτυξη των ψηφιακών δεξιοτήτων και στην διδαχή ευάλωτων ομάδων που αντιμετωπίζουν φτώχεια ή κοινωνικό αποκλεισμό ώστε να κατέχουν τη χρήση των νέων τεχνολογιών των πληροφοριών και των επικοινωνιών, οι οποίες διευκολύνουν την πρόσβαση στον πολιτισμό και την ανάπτυξη της πολιτιστικής έκφρασης και της καλλιτεχνικής δημιουργικότητας·
                        
                     
                           5)
                        
                        
                           ευαισθητοποίηση των φορέων του πολιτιστικού, κοινωνικού, οικονομικού και εκπαιδευτικού τομέα και των φορέων της νεολαίας στις σχέσεις με πρόσωπα που αντιμετωπίζουν φτώχεια ή κοινωνικό αποκλεισμό, στον διαπολιτισμικό διάλογο, στον ρόλο του πολιτισμού ως φορέα κοινωνικής ένταξης και στην διάσταση του πολιτισμού η οποία άπτεται της ιδιότητας του πολίτη·
                        
                     
         
               Γ.
            
            
               Να κινητοποιήσουν τις δυνατότητες του πολιτισμού για την καταπολέμηση των στερεοτύπων και των προκαταλήψεων έναντι συγκεκριμένων κοινωνικών και πολιτισμικών ομάδων, οι οποίες αντιμετωπίζουν καταστάσεις φτώχειας ή κοινωνικού αποκλεισμού με τους εξής τρόπους:
               
                           1)
                        
                        
                           προαγωγή προγραμμάτων και δράσεων που αναδεικνύουν την πολιτισμική ποικιλομορφία και τον διαπολιτισμικό διάλογο, και απόδοση ιδιαίτερης προσοχής στις πολιτισμικές ανταλλαγές μεταξύ των ομάδων αυτών, όπως οι μετανάστες, και της ευρύτερης κοινωνίας·
                        
                     
                           2)
                        
                        
                           προβολή του θετικού ρόλου που μπορούν να διαδραματίσουν τα ΜΜΕ στον τομέα αυτόν·
                        
                     
                           3)
                        
                        
                           ενθάρρυνση των σχετικών δράσεων που διεξάγονται και απευθύνονται στα παιδιά και τους νέους, στα σχολεία και εκτός αυτών, ιδίως από οργανώσεις και κινήματα νέων.
                        
                     
         ΚΑΛΕΙ ΤΑ ΚΡΑΤΗ ΜΕΛΗ, λαμβάνοντας υπόψη τη θεσμική δομή τους:
   
               A.
            
            
               Να άρουν τα εμπόδια που συνδέονται με την πρόσβαση στον πολιτισμό με τους εξής τρόπους:
               
                           1)
                        
                        
                           ευαισθητοποίηση του πολιτιστικού τομέα ώστε το κοινό άνευ εξαιρέσεων να είναι ευπρόσδεκτο σε αυτόν, καθώς και αναγνώριση των διαφόρων αναγκών του·
                        
                     
                           2)
                        
                        
                           κυκλοφορία κατάλληλων πολιτιστικών πληροφοριών εύκολης πρόσβασης και θέσπιση ειδικών μεθόδων πληροφόρησης και ευαισθητοποίησης ώστε να προσεγγίσουν ευάλωτα πρόσωπα, με ιδιαίτερη προσοχή για τα πρόσωπα με αναπηρία·
                        
                     
                           3)
                        
                        
                           βελτίωση της πρόσβασης στις νέες τεχνολογίες των πληροφοριών και των επικοινωνιών και ειδικότερα στο διαδίκτυο και, σε αυτή τη συνάρτηση, ενίσχυση και ανανέωση του ρόλου που διαδραματίζουν οι δημόσιες βιβλιοθήκες, τα τοπικά πολιτιστικά κέντρα και τα δημόσια σημεία πρόσβασης στο διαδίκτυο (PAPI) ως βασικά στοιχεία του ψηφιακού τοπίου της γνώσης και ως χώροι πολιτιστικών συναντήσεων και δραστηριοτήτων ανοικτοί σε όλους·
                        
                     
                           4)
                        
                        
                           επιδίωξη πολιτικών που αποσκοπούν στην μείωση της δαπάνης της πρόσβασης στον πολιτισμό, προς όφελος συγκεκριμένων ομάδων-στόχων·
                        
                     
                           5)
                        
                        
                           βελτίωση και διαφοροποίηση τοπικής πολιτιστικής προσφοράς ευπρόσιτης σε όλους.
                        
                     
         
               B.
            
            
               Να βελτιώσουν τη συμμετοχή στην πολιτιστική ζωή και την πολιτιστική έκφραση με τους εξής τρόπους:
               
                           1)
                        
                        
                           αξιοποίηση της πολιτιστικής συμμετοχής, της πολιτιστικής έκφρασης και της καλλιτεχνικής δημιουργικότητας όσων αντιμετωπίζουν φτώχεια ή κοινωνικό αποκλεισμό, συγκεκριμένα με την ενίσχυση των δράσεων που διεξάγονται στον τομέα της εκπαίδευσης στον πολιτιστικό τομέα, της πολιτιστικής διαμεσολάβησης ή της καλλιτεχνικής πρακτικής·
                        
                     
                           2)
                        
                        
                           επιδίωξη πολιτικών στον τομέα του γραμματισμού, συμπεριλαμβανομένου του ψηφιακού γραμματισμού, της βασικής εκπαίδευσης και της εκμάθησης των εθνικών γλωσσών.
                        
                     
                           3)
                        
                        
                           ενθάρρυνση των προγραμμάτων, συμπεριλαμβανομένης της φιλοξενίας καλλιτεχνών, που καθιστούν δυνατή την προαγωγή συνεργασιών μεταξύ καλλιτεχνών και προσώπων που αντιμετωπίζουν φτώχεια ή κοινωνικό αποκλεισμό·
                        
                     
                           4)
                        
                        
                           βελτιστοποίηση του δυναμικού των τομέων της εκπαίδευσης και της νεολαίας και ενθάρρυνση των προσπαθειών των πολιτιστικών ιδρυμάτων για την προώθηση της συμμετοχής στην πολιτιστική ζωή και της πολιτιστικής έκφρασης των παιδιών και των νέων.
                        
                     
         Ως εκ τούτου, ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ:
   
               1)
            
            
               να αξιοποιήσουν με τον καλύτερο δυνατό τρόπο τα μέσα της ενωσιακής πολιτικής συνοχής προκειμένου να στηρίξουν τις πολιτιστικές πρωτοβουλίες που αποσκοπούν στην καταπολέμηση της φτώχιας και του κοινωνικού αποκλεισμού·
            
         
               2)
            
            
               να αξιοποιήσουν τη συμβολή του πολιτισμού στην ανάπτυξη και την υλοποίηση των αναπτυξιακών στόχων της χιλιετίας·
            
         
               3)
            
            
               να λάβουν υπόψη τα παρόντα συμπεράσματα στην πραγματοποίηση των στόχων της στρατηγικής «Ευρώπη 2020».
            
         
      (1)  ΕΕ L 298 της 7.11.2008, σ. 20.
   
      (2)  Έγγρ. EUCO 13/1/10 REV 1.
   
      (3)  Η πολιτιστική διαμεσολάβηση είναι ο κλάδος που έχει αντικείμενο τη δημιουργία δεσμών μεταξύ του κοινού και του πολιτισμού.